b'\n_START_ARTICLE_\nEesti Spordiselts Kalev\n_START_PARAGRAPH_\nEesti Spordiselts Kalev on Eesti spordiselts. _NEWLINE_Kalev asutati 24. mail 1901 kui Tallinna Jalgratta s\xc3\xb5itjate selts "Kalev". Selts on kandnud ka nime Eestimaa Spordiselts Kalev. Esimene esimees oli Ferdinand Karlson ja aseesimees Konstantin P\xc3\xa4ts._NEWLINE_1909. aastal loodud jalgpalliseltsi Meteor liikmed l\xc3\xa4ksid t\xc3\xa4ies koosseisus 27. mail 1911 \xc3\xbcle spordiseltsi Kalev. Moodustus JK Tallinna Kalev._NEWLINE_Aastast 1963 annab selts v\xc3\xa4lja tunnustust Kalevi auliige._NEWLINE_1962. aastal rajatud Kalevi spordihall kuulus seltsile kuni 2009. aastani._NEWLINE_Seltsile kuulub Kalevi Keskstaadion.\n_START_SECTION_\nSpordiseltsi maja\n_START_PARAGRAPH_\n1911. aastal alustas spordiselts Pirita j\xc3\xb5e \xc3\xa4\xc3\xa4rde maja ehitamist. Hoone arhitektiks oli Karl Burman (1882\xe2\x80\x931965). Hoone arhitektuur oli m\xc3\xb5jutatud P\xc3\xb5hjamaade juugendi rahvusromantikast. Materjalina kasutati \xc3\xbcmarpalke. Merepoolse fassaadi viilu \xc3\xbclalosas oli p\xc3\xa4ikeses\xc3\xbcmbol._NEWLINE_Interj\xc3\xb6\xc3\xb6ris oli kesksel kohal hoone saal ja trepikoda, mis kaunistati pannoodega. Pannood l\xc3\xb5id neli kunstnikku, teoste inspiratsiooniallikaks olid Kalevipoeg v\xc3\xb5i Eesti muinasaeg. August Jansen maalis kolmefiguurilise kompositsiooni "Kalevipoeg kivi viskamas", Aleksander Uurits maalis kaks paljufiguurilist pannood Muinas-Eesti teemadel \xe2\x80\x93 "Jahilt tulek" ja "Kandlehelid", Peet Areni panuseks oli kolm viikingilaevu kujutavat pannood. _NEWLINE_Kui n\xc3\xb5ukogude v\xc3\xa4ed lahkusid 1941. aasta augustis Tallinnast, siis s\xc3\xbc\xc3\xbctasid nad seltsimaja p\xc3\xb5lema.'